Molnár Ferenc

A doktor úr

Bohózat három felvonásban

Olcsó eKönyvtár

Klasszikusok ekönyvben a legjobb áron

olcsoekonyvtar.hu

Személyek

Dr. Sárkány

Puzsér

Csató

Cseresnyés

Bertalan

Földrajztanár

Igazgató

Első rendőr

Második rendőr

Sárkányné

Lenke

Marosiné

Szobalány

Első felvonás

Színhely Dr. Sárkány ügyvédi dolgozószobája

Jobbról elegáns íróasztal, karosszékkel. Baloldalt kanapé kis asztallal és székekkel. A kanapé előtt oroszlánbőr. A bal hátsó sarokban kertre néző üvegveranda, nagy ablakokkal. A háttérfalon, jobboldalt az általános bejárat. A bal falon hátul Lenke ajtaja, elöl Sárkányné ajtaja. A kettő közt tapéta-ajtó Marosiné szobájához. – A jobb falon egészen elöl tapéta-ajtó Sárkány kabinetjéhez, hátul ajtó Sárkány irodájához.

Bertalan, dr. Sárkány segédje. Lenke, fiatal leány, a sógornője. Marosiné, nevelőnő. Cseresnyés, vidéki úriember.

BERTALAN

Meg fogjuk mondani az ügyvéd úrnak.

MAROSINÉ

Csak tessék ránk bízni.

CSERESNYÉS

Nem szeretném, ha Józsi elmaradna erről a kedves ünnepről. Könyörgöm, mondják meg neki, hogy ott lesz az egész tanári kar, kivéve a görög professzort, mert az meghalt, szegény. Ott lesz az igazgató, meg az egész osztály. És inni fogunk, és be is fogunk rúgni.

BERTALAN

Megmondjuk, megmondjuk. A Royalba jöjjön este tíz órakor.

CSERESNYÉS

Korábban is jöhet. És mondják meg, könyörgöm, nagyon sajnálom, hogy nem találtam otthon. Magam szerettem volna átadni neki a meghívást. Meg aztán kíváncsi is voltam rá nagyon. Gondolják meg, könyörgöm, tíz év óta nem láttam. Az ember tíz hét alatt is megváltozik, hát még tíz hosszú esztendő!

MAROSINÉ

Az ügyvéd úr olyan, mint volt.

CSERESNYÉS

Őt szerettem, kérem, a legjobban az egész osztályban. Egymás mellett ültünk. Soha másnak nem súgtam, csak neki, mással nem pofozkodtam, csak vele. Mennyit pofozkodtunk, Istenem! Holtig való barátságot pofoztunk össze. Bizony-bizony, mindenben együtt voltunk. Nekünk nőtt az osztályban legelőször szakállunk.

MAROSINÉ

A sok pofonra kibújt a szakáll körülnézni.

CSERESNYÉS

Meglehet. Megvan-e még a szakálla?

MAROSINÉ

Meg, ha nem borotválkozik.

CSERESNYÉS

Milyen lett? Kövér, sovány?

MAROSINÉ

Közép. Olyan, amilyet én szeretek.

CSERESNYÉS

És milyen sokra vitte. Különben én azt előre megjósoltam. Tudtam, láttam, ember lesz belőle. Mindig ő volt a spicli.

BERTALAN

Mindennap benne van a neve az újságban.

CSERESNYÉS

Már akkor kibújt belőle a kriminalista. Ő fedezte fel az összes gazságokat. Ravaszabb volt, mint akármelyikünk. Csirkefogó esze, jó esze volt, mindig mondtam, az Isten is ügyvédnek teremtette.

MAROSINÉ

De még milyen ügyvédnek.

BERTALAN

A szezon legszebb bűnügyét a mi irodánk kapta.

CSERESNYÉS

Ön a segédje?

BERTALAN

Az vagyok.

LENKE

előrejön.

CSERESNYÉS

És a kisasszony? Yost? Remington?

LENKE

Se ez, se az. A sógornője vagyok.

CSERESNYÉS

Pardon, azt hittem, az írógépes.

BERTALAN

Az írógép én vagyok.

CSERESNYÉS

És a felesége is ilyen csinos?

BERTALAN

Mint erre mifelénk mondják: „Nekem legyen mondva”.

CSERESNYÉS

Erre, magukfelé?

BERTALAN

Igen. Ez a legnagyobb dicséret a merkantil negyedben, a Dunán innen.

CSERESNYÉS

Igazán örülök. Csupa boldogság, csupa jólét. Vidám lakás, gyönyörű kis villa zöldellő kertben, szép feleség, szép sógornő, szép segéd.

MAROSINÉ

Szép nevelőnő.

CSERESNYÉS

Szép nevelőnő. Bertalanhoz. Önnek legyen mondva.

BERTALAN

Nekem? Soha!

CSERESNYÉS

És milyen karrier!

BERTALAN

Bizony a princi nagyon keresett ügyvéd. Tegnap is kaptunk egy gyönyörű apagyilkosságot.

CSERESNYÉS

Ne mondja.

BERTALAN

Bizony! És milyen pompás. Mintha csak nekünk készült volna. A vádlott olyan ártatlan, mint… egy holnap születendő bárány.

CSERESNYÉS

Roppant érdekes.

MAROSINÉ

Látja azt a szobrot?

CSERESNYÉS

Látom.

MAROSINÉ

No hát úgy nézzen rá, hogy arról a szoborról tízévi fegyház tekint le önre.

CSERESNYÉS

Mi tetszik?

MAROSINÉ

Tízévi fegyház. Annyit kapott volna, aki adta. Nézze meg ezt a képet. Igazi Rippl-Rónai, 15 évi fegyház.

CSERESNYÉS

Tyűh a rézangyalát!

BERTALAN

Nézzen ide a földre! Erről az oroszlánbőrről 8 évi fegyház tekint fel önre. Nézzen az íróasztalra. Ez nincs, ha egy Csutorás nevű derék ember meg nem fojtja a nagynénjét. Finom munka, megér egy nagynénit, ugye?

CSERESNYÉS

Meg ám, kettőt is.

BERTALAN

Avagy talán, ha ezzel meg nem sértem, nézze meg a kedves Marosinét.

CSERESNYÉS

Hány évi fegyház?

BERTALAN

Valóságos undor…

MAROSINÉ

Micsoda?

BERTALAN

Valóságos undor fogott el, amikor azt a ravasz csalást meghallottam, amelynek ő egzisztenciáját köszönheti. A csalót fölmentették, és a princi a honoráriumból nevelőnőt fogadott a kisasszony mellé.

CSERESNYÉS

Szívből gratulálok.

MAROSINÉ

Köszönöm.

LENKE

Ez a ruha, ami rajtam van… Emlékszik a Rottenkoffer-féle váltóhamisításra?

CSERESNYÉS

Hogyne.

LENKE

Nahát én úgy kívántam, hogy felmentsék. Ugye, Bertalan?

BERTALAN

Bizony.

LENKE

Föl is mentették.

BERTALAN

Fizetett, mint a köles.

LENKE

Ha elítélik, most is a tavalyi ruhámban járnék.

CSERESNYÉS

Nincs gálánsabb bíró, mint a magyar bíró. Na de hát én most ajánlani fogom magamat.

BERTALAN

Csak tessék nyugodtan ránk bízni a dolgot. Az ügyvéd úr ott lesz.

CSERESNYÉS

Nem felejtik el, könyörgöm?

HÁRMAN

Nem.

CSERESNYÉS

Tízéves találkozó, ma este tíz órakor, Royal, négyes számú szeparé. Hogy okvetlenül ott legyen. Ajánlom magamat. Inni fogunk. Be fogunk rúgni. Kezét csókolom, kisasszony. Mindnyájan részegek leszünk. Isten áldja meg, doktor úr…

MAROSINÉ

Alászolgája.

BERTALAN

Erre tessék. Ajánlom magamat. A számlát majd megkapja.

CSERESNYÉS

Micsoda számlát?

BERTALAN

Pardon, a megszokás… azt hittem, valami klienst kísérek ki.

CSERESNYÉS

Nem felejti el?

BERTALAN

Ítéljék el az apagyilkost, ha elfelejtem. Cseresnyés el.

BERTALAN

előrejön: Most pedig folytassuk a tanulást. Hol is hagytuk el?

LENKE

Azt hiszem, a szakaszos tizedes törtek értéke következik. Leül a kanapéra, könyvet vesz elő.

MAROSINÉ

olvas: Ez a bácsi a legérdekesebb résznél zavart meg.

BERTALAN

Hol tart, drágám?

MAROSINÉ

A detektívek éppen most bújnak be a zöldszakállú gróf rejtekajtaján. Azt hiszem, ott van elrejtve a kétmillió dollár.

LENKE

Igen. A szakaszos tizedes törtek következnek. Leül.

BERTALAN

Hát még mindig bűnügyi regényeket olvas, Marosiné? Leül.

MAROSINÉ

Hogyne. Majd szerelmi regényeket olvasok! Nincs érdesebb, mint a kriminálromán. Ah, Bertalan úr, ha egyszer életemben egy igazi tolvajt láthatnék.

BERTALAN

Nézze meg Puzsért.

MAROSINÉ

Nem úgy! Munkában! Amint a kasszát fúrja, az ágy alá bújik, az ablakon bemászik! Egy eleven tolvaj! Tanuljanak, tanuljanak!… Lássuk csak… igen… Olvas. Philip és Stopkins megnyomtak egy rugót…

BERTALAN

A szakaszos tizedes törtek… Tehát vannak…

LENKE

Tiszta és vegyes szakaszos tizedes törtek.

BERTALAN

Összegük milyen szám? Véges szám.

LENKE

Érzem, hogy meg fogok bukni.

BERTALAN

az asztal alatt előrenyújtja lábát: Dehogy, dehogy! A vegyes szakaszos tizedes törtek…

LENKE

Nem tudom.

BERTALAN

Nézzen körül.

LENKE

az asztal alá néz, ráteszi a lábát Bertalanéra: Oh! A vegyes szakaszos tizedes tört egyenlő oly közönséges törttel, melynek számlálója az a különbség, mely származik, ha amaz egésznek tekintett számból, melyet… melyet, amelyet…

MAROSINÉ

felnéz a könyvből.

BERTALAN

Nos? Visszakapja lábát.

LENKE

Megszűnt az összeköttetés.

MAROSINÉ

tovább olvas.

BERTALAN

ráteszi a lábát: Nos?

LENKE

Amelyet a szakasz előtti számjegyek a szakasszal képeznek.

MAROSINÉ

Ki rugdossa itt az asztalt?

BERTALAN

Álmodik maga?

MAROSINÉ

Maga rugdos?

BERTALAN

Marosiné, ne zavarjon bennünket. Most kezdhetjük elülről. Jönnek a vegyes kérdések. Egy méter hány láb?

LENKE

ráteszi a lábát: Láb? Két láb.

BERTALAN

Gondolkozzék csak.

LENKE

Két láb.

BERTALAN

szerelmesen: Te édes.

MAROSINÉ

Megint rugdosnak! Asztal alá néz. Szent Isten!

BERTALAN

Mégis csak borzasztó, hogy maga mindig a legfontosabb helyen zavar.

LENKE

Magának köszönhetem, ha megbukom.

MAROSINÉ

Micsoda? Az ember az asztal alá néz…

BERTALAN

szemtelenül: Az ember azért van itt, hogy felügyeljen, nem pedig azért, hogy az asztal alá nézzen. Érti?

MAROSINÉ

Még kiabálni is mer? Nem elég, hogy a Lenke lábát nyomogatja az asztal alatt.

BERTALAN

Persze hogy nem elég.

MAROSINÉ

A kisasszony lábát?

BERTALAN

Hogyne, majd a magáét fogom nyomogatni.

MAROSINÉ

Be fogom jelenteni a nagyságos asszonynál. Egyszer végre mégiscsak ki fogják magát dobni innen, tintanyaló.

BERTALAN

Mit mondott? Szipirtyó! Szipirtyó!

MAROSINÉ

Oh! ezt nem tűröm egy percig sem! Hol a nagyságos asszony? Egy percig sem maradok itt… Tintanyaló! Majd adok én magának pedált venni! El.

BERTALAN

hirtelen Lenkéhez ugrik: Csak ezt akartam! Itt a pillanat!

LENKE

Ah! Védekezik.

BERTALAN

Hamar, amíg be nem jön valaki. Védőoltás a bukás ellen. Meg akarja csókolni.

LENKE

Bertalan! Nem! Nem! Engem még nem csókolt meg férfi!

BERTALAN

Annál jobb.

LENKE

Te, de ne a szájamon!

BERTALAN

Hát hol az ördögbe? Csók.

LENKE

Te csúnya!

BERTALAN

Csúnya! Csók.

LENKE

Csúnya, csúnya!

BERTALAN

Megint? Két csók. Te százszor szép.

LENKE

Te százszor csúnya!

BERTALAN

Százszor? Arra most nincs idő. Gyorsan kell végezni. Ugye ma egész éjszaka tanulsz?

LENKE

Igen.

BERTALAN

Nahát én be fogok jönni hozzád.

LENKE

Jesszus! Hová gondolsz! Hány órakor?

BERTALAN

Éjfél felé. A dolog már el van rendezve. A Csongrádi-pör iratait szándékosan nem másoltam le.

LENKE

Nos?

BERTALAN

A tárgyalás holnap reggel van.

LENKE

Nos?

BERTALAN

Mégse érted? A princi be fog rendelni éjszakára másolni, ahogy szokta.

LENKE

Jé, jé, borzasztó!

BERTALAN

Örülsz neki? Biztosan be fog rendelni. Künn fogok írni az írnokszobában egész éjszaka és éjfélkor meglátogatlak.

LENKE

Soha!

BERTALAN

Most pedig adjál előleget! Csókolni akarja.

LENKE

De ne a szájamon!

BERTALAN

Sőt éppen ott. Ide állok az ajtóhoz, hogy ne jöhessen be senki… Ide, ide… A hátsó ajtóhoz ugrik s nekitámasztja a hátát.

[Dr. Sárkány benyit, Bertalan a karjaiba esik.]

SÁRKÁNY

Hohó! Hohó! Mi ez?

LENKE

Jesszus!

BERTALAN

Bocsánat, főnök úr, éppen ki akartam menni.

SÁRKÁNY

Háttal kifelé? Ezt már szeretem. Szervusz Lenke!

LENKE

Szervusz Józsi.

SÁRKÁNY

Gyerekek, felmentették. Ma mentették fel szegényt tizenkilencedszer. Fölmentették!

BERTALAN

Főnök úr éppen jókor jött.

LENKE

Kit mentettek fel?

SÁRKÁNY

Kit? Hát kicsodát? Puzsért! A kedves, derék, szeretetre méltó, kiváló, kitűnő és becsületes Puzsért! Még néhány ily betöréses lopás és én vagyok Magyarország legnépszerűbb védőügyvédje. Virágot vesz elő. Ezt egy hölgy dobta felém. A diákok meg akartak éljenezni! Egy öreg nő a keblemre akart borulni. Kifogják a lovakat a kocsiból, kifogják a benzint az automobilból, ha nem jöttem volna gyalog.

LENKE

Jaj de szép. Vízbe teszem. Sósvízbe teszem! Kimegy.

SÁRKÁNY

Csak a nagyobbik dolgom is úgy sikerüljön. Puzsér még nem volt itt?

BERTALAN

Nem; idejön?

SÁRKÁNY

Okvetlenül ide kell jönnie. Fontos ügyben várom.

BERTALAN

Ha felmentették, mit keres itt?

SÁRKÁNY

Ne legyen olyan kíváncsi. Csak annyit mondok, öcsém, nagy ügy! Nagy ügy! Ha a gondviselés megsegít, a jövő héten országos hírű férfiú leszek.

BERTALAN

Remélem, megsegíti a gondviselés.

SÁRKÁNY

Eddig mindig megsegített, mintha kibéreltem volna. De most! Most! Sok függ tőle!

BERTALAN

Titok?

SÁRKÁNY

Titok. Ma még titok, holnap talán közbeszéd tárgya egész Európában. De hagyjuk ezt. Úgy örülök neki, hogy még el találom árulni. Hagyjuk ezt. Maga tudja legjobban, hogy szerény ember vagyok. De a mai beszédem, nem hencegésből mondom, különb volt minden eddigi magyar védőbeszédnél. Európai beszéd volt, öcsém.